OBH 4351/1999.
Az állampolgári jogok országgyűlési biztosa általános helyettesének jelentése
Előadó: Dr. Somosi György

Az eljárás megindítása

A Püspökszilágy-Budapest autóbusz-vonalon rendszeresen utazó panaszos az állampolgári jogok országgyűlési biztosához intézett beadványában azt sérelmezte, hogy a Volánbusz Közlekedési Rt. (továbbiakban: Rt.) által forgalomba helyezett új típusú autóbuszok ülései kényelmetlenek, az ülőhelyek túl közel vannak egymáshoz, a csomagok számára rendelkezésre álló hely nem elégséges. A jelenleg közlekedő autóbuszokon kevesebb az ülőhely, miközben az utasok száma megnövekedett. Sérelmezi továbbá, hogy az Újpest-Városkapu autóbusz végállomáson nincsenek meg a kulturált várakozás feltételei. Úgy véli, a magas jegy és bérlet árak mellett elvárható az Rt-től, hogy kulturált és egészséges körülmények között utaztasson.

Eljárásom során az 1993. évi LIX. törvény 18. § (2) bekezdése alapján részletes tájékoztatást kértem az Rt. vezérigazgatójától a panaszokkal kapcsolatos álláspontjáról.

A megállapított tényállás

A panaszos által kifogásolt E 94 típusú autóbuszt az Rt. 1997. június-július hóban vette át a forgalmazótól és helyezte üzembe. E típust helyközi - elővárosi feladatok ellátására tervezték, így dönthető háttámlájú vagy karfás turista ülés nem választható hozzá.

A "KOMÁROM" nevű utasülésekkel kapcsolatban érkezett panaszok az ülőfelület magasságára, az ülőpárna élének kényelmetlenségére vonatkoztak. A panaszokat és a problémát az Rt. több alkalommal jelezte az Ikarusz Egyedi Autóbuszgyár felé.

Az Rt. és az ülésgyártó cég közötti közvetlen kapcsolatfelvételt követően 1999. január-március hóban történt meg az utasülések javításaként az ülőfelület padlózathoz viszonyított magasságának csökkentése és a puhább ülőfelület kialakítása.

Az újonnan beszerzett E 94 típusú autóbuszok már kényelmesebb ülésekkel (puhább ülőfelület, nagyobb ülésközök, magasabb háttámla) kerültek forgalomba. Ezekre vonatkozóan az utasok részéről kifogás az Rt-hez nem érkezett.

A szóban forgó autóbusz belső kialakítása megfelel az ENSZ-EGB 36. sz. előírásoknak. Eszerint az elővárosi kategória ülésosztása min. 680 mm, a szemben elhelyezett üléseknél min. 1300 mm. A kifogásolt autóbuszon a legkisebb üléselosztás, tehát az egymást követő ülések tengelyének távolsága 730 mm.

A panaszos korábban egy alkalommal, 1996 februárjában tett bejelentést az Rt-nek, melyben az autóbusz fűtését kifogásolta. Az Rt. válaszában azt közölte, hogy műszaki meghibásodás miatt egy, a járatot eredetileg végző autóbusztól eltérő minőségű tartalék autóbuszt kellett közlekedtetni. A hiba elhárítását követően ismét az eredeti jármű végezte az utasok szállítását.

Az Rt. a panaszosnak küldendő, az országgyűlési biztos megkeresésére adott tájékoztató leveléhez csatolt választervezetben azt írta, hogy az Újpest-Városkapu végállomás nem lát el autóbusz állomási funkciókat, csupán egy nagyforgalmú tömegközlekedési csomópont. A panaszos beadványának hatására az Rt. ígéretet tett a kapcsolatfelvételre a IV. kerületi Polgármesteri Hivatallal és egy, az utasvárók kihelyezésére szakosodott céggel további utasvárók kihelyezése céljából.

A választervezet a vonal meghosszabbításával kapcsolatban azt tartalmazza, hogy a végállomás Újpest-Városközpontból Újpest Városkapuhoz történt áthelyezését az Rt. az Újpesti Önkormányzat Képviselő-testületének határozata alapján hajtotta végre.

Újpest-Városkapu végállomás és a korábbi Újpest-Városközpont végállomás egyaránt a 35,1-40 km-es díjszabási övezetbe tartozik Kisnémedi település mindkét megállóhelyétől. Tehát akár a korábbi, akár a jelenlegi budapesti végállomás szerepel a bérletigazolványban, a 35,1-40 km-es övezetre érvényes bérletet kell megvásárolni, az 1,1 km-es útvonal-növekedés nem jár költségnövekedéssel.

A tervezet szerint amennyiben a panaszos bérletigazolványában a 30,1-35 km-es övezet szerepel, azt - mivel helytelen - módosíttatni kell.

Az Rt. autóbuszain, az utasok számára jól láthatóan elhelyezett matricán feltüntették az Ügyvezető Igazgatóság, a Területi Igazgatóság, valamint az illetékes Forgalmi Üzem címét és telefonszámát, ahová az utas közérdekű bejelentésével, javaslatával vagy panaszával fordulhat.

Az ügy jogszabályi háttere és az érintett alkotmányos jog

Az állampolgári jogok országgyűlési biztosáról szóló 1993. évi LIX. törvény 16. § (1) bekezdése szerint az országgyűlési biztoshoz bárki fordulhat, ha megítélése szerint valamely hatóság, illetve közszolgáltatást végző szerv eljárása, ennek során hozott határozata, illetőleg a hatóság intézkedésének elmulasztása következtében alkotmányos jogaival összefüggésben sérelem érte vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket már kimerítette, illetve jogorvoslati lehetőség nincs számára biztosítva.

A közúti személyszállítási szerződésekről szóló 20/1981. (VI.19.) MT rendelet

A Magyar Alkotmány 18. §-a kimondja, hogy a Magyar Köztársaság elismeri és érvényesíti mindenki jogát az egészséges környezethez.

A vizsgálat megállapításai

Az autóbusz-állomásnak nem minősülő Újpest-Városkapu végállomás komfortosabbá tétele érdekében az Rt. a fentebb már leírt intézkedést tette.

A belföldi helyközi (távolsági) menetrend szerinti autóbusz közlekedés legmagasabb díjait az árak megállapításáról szóló 1990. évi LXXXVII. tv. felhatalmazása alapján a közlekedési, hírközlési és vízügyi miniszter rendeletben állapítja meg. A jelenleg érvényes díjakat a 2000. január 1-én hatályba lépett 39/1999. (XII.20.) KHVM rendelet tartalmazza.

Az utasok az üzembe helyezés kezdete óta sérelmezték az utasülések kényelmetlenségét, ezért 1999. elején sor került az ülések komfortosítására. Ettől az időponttól az utasok részéről panasz az Rt-hez nem érkezett.

Az E 94 típusú autóbusz elővárosi jellegére utal, hogy a járóköz - a gyakoribb utasáramlás miatt - szélesebb, mint a távolsági autóbuszoknál. A szélesebb járóköz következménye, hogy az utasülések szűkösebbek, ezáltal viszont nagyobb tér jut az álló utasoknak. A 2 m3-nyi csomagterű E 94 típusú autóbusz befogadóképessége 82 fő (41 ülő, 41 álló utas); szükség esetén az állóhelyek száma maximum 49 lehet, ekkor a jármű befogadóképessége 90 főre nő, vagyis az E 94 típusú autóbusz jelentős számú utas utaztatására alkalmas.

A távolsági feladatokat ellátó autóbuszok utasterében közismerten szűk a járóköz, ezzel együtt azonban szélesebbek, kényelmesebbek az utasülések a hosszabb utazási távolság miatt.

Az országgyűlési biztosokhoz az 1993. évi LIX. törvényre figyelemmel olyan sérelem miatt lehet fordulni, amely alkotmányos jogokkal függ össze. Az összefüggés akkor állapítható meg, ha a panaszos által leírt sérelem alkotmányos jogosultságot érint. Ha a beadványban szereplő sérelem nem függ össze alkotmányos joggal, a beadványt el kell utasítani.

Az indítványozó által ismertetett panasz - vagyis a jelenleg futó elővárosi autóbuszok utasterének kényelmetlensége - nem hozható összefüggésbe alkotmányos joggal, nem érint alkotmányos jogot, ezért további vizsgálatra az országgyűlési biztosnak nincs hatásköre.

Budapest, 2000. február 21.

Dr. Polt Péter